Francis Chichester
Store norske leksikon,Teknologi og industri,Transport,Luftfart,Biografier i luftfart
Francis Chichester var en britisk flyger og seiler. Han er mest kjent for sin soloseilas rundt jorden i 1966–1967.
Karriere Chichester foretok omkring 1930, da han bodde i New Zealand, soloflygninger i Stillehavsområdet. Han vant i 1960 den første kappseilas over Atlanterhavet for soloseilere. Han ble nummer to i 1964, og satte i 1962 rekord for soloseilas fra Plymouth til New York. I august 1966 seilte han i sin 53-fots ketch (et tomastet fartøy), Gipsy Moth 4, fra Plymouth via Kapp det gode håp til Sydney, Australia, på 107 dager, den lengste soloseilas som var foretatt. For sin bedrift fikk han tittelen Sir. Han fortsatte i januar 1967 og ankom via Kapp Horn Plymouth i mai 1967 etter den raskeste jordomseiling gjennomført alene. Forfatterskap Chichester utgav flere bøker fra sine ferder, blant annet The Lonely Sea and the Sky (1964) og Gipsy Moth Circles the World (1967, norsk utgave 1968). Les mer i Store norske leksikon seiling